|  |
| --- |
|  |
| Investeringsstøtteavtale for havvind [UTKAST] |
| [DATO] |
| mellom |
| 1. Staten v/ Energidepartementet   som støttegiver |
| og |
| 1. [●]   som støttemottaker |

**Innhold**

[DEL I: ALMINNELIGE BESTEMMELSER 4](#_Toc199357821)

[1. BAKGRUNN OG FORMÅL 4](#_Toc199357822)

[2. DEFINISJONER 5](#_Toc199357823)

[3. AVTALEDOKUMENTER OG TOLKNINGSREGLER 8](#_Toc199357824)

[4. REPRESENTANTER 9](#_Toc199357825)

[5. VARSLER, KRAV OG MELDINGER 10](#_Toc199357826)

[DEL II: GENERELLE PRINSIPPER OG RAMMEBETINGELSER 10](#_Toc199357827)

[6. KONSESJON OG KONSESJONSPROSESS 10](#_Toc199357828)

[7. GENERELLE RAMMEBETINGELSER 11](#_Toc199357829)

[8. BETALING AV SKATTER OG AVGIFTER 12](#_Toc199357830)

[9. HELSE, MILJØ, SOSIALE OG ETISKE FORHOLD 12](#_Toc199357831)

[10. GARANTIER 14](#_Toc199357832)

[DEL III: UTVIKLING 15](#_Toc199357833)

[11. PROSJEKTERING 16](#_Toc199357834)

[12. KONSESJONSSØKNAD OG DETALJPLAN 16](#_Toc199357835)

[13. INVESTERINGSBESLUTNING 17](#_Toc199357836)

[14. INFORMASJON OG RAPPORTERING 17](#_Toc199357837)

[DEL IV: UTBYGGING 18](#_Toc199357838)

[15. PRODUKSJONSANLEGG OG NETTANLEGG 18](#_Toc199357839)

[DEL V: FREMDRIFT OG FERDIGSTILLELSE 18](#_Toc199357840)

[16. FRISTER OG FRISTJUSTERING 19](#_Toc199357841)

[17. FERIGSTILLELSE 20](#_Toc199357842)

[DEL VI: INVESTERINGSSTØTTE 20](#_Toc199357843)

[18. INVESTERINGSSTØTTE 21](#_Toc199357844)

[DEL VII: DRIFT 22](#_Toc199357845)

[19. DRIFT AV ENERGIANLEGGET 22](#_Toc199357846)

[20. MÅLING OG AVREGNING 23](#_Toc199357847)

[21. SALG AV PRODUSERT KRAFT 23](#_Toc199357848)

[22. INFORMASJON OG RAPPORTERING 24](#_Toc199357849)

[DEL VIII: MEKANISME FOR INNTEKTSDELING VED HØYE KRAFTPRISER 24](#_Toc199357850)

[23. INNTEKTSDELING 24](#_Toc199357851)

[DEL IX: AVTALEBRUDD 26](#_Toc199357852)

[24. FORSINKELSE 26](#_Toc199357853)

[25. AVTALEBRUDD 27](#_Toc199357854)

[26. HEVING 28](#_Toc199357855)

[27. FORSINKET BETALING 29](#_Toc199357856)

[28. ANSVARSBEGRENSNING 29](#_Toc199357857)

[DEL X: FORCE MAJEURE 29](#_Toc199357858)

[29. FORCE MAJEURE 29](#_Toc199357859)

[DEL XI: ANSVAR OG FORSIKRINGER 29](#_Toc199357860)

[30. ANSVAR 29](#_Toc199357861)

[31. FORSIKRINGER 30](#_Toc199357862)

[DEL XII: OVERFØRING AV NETTANLEGG 30](#_Toc199357863)

[32. RETT TIL OVERFØRING, VEDERLAG OG VILKÅR 30](#_Toc199357864)

[33. KAPASITET OG TARIFFER ETTER OVERFØRING 31](#_Toc199357865)

[DEL XIII: ANDRE BESTEMMELSER 31](#_Toc199357866)

[34. OFFENTLIGHET OG KONFIDENSIALITET 31](#_Toc199357867)

[35. OVERDRAGELSE, KONTROLL OG PANTSETTELSE 32](#_Toc199357868)

[36. AVTALENS VARIGHET 33](#_Toc199357869)

[37. ENDRINGER OG TILLEGG 33](#_Toc199357870)

[38. LOVVALG OG TVISTELØSNING 33](#_Toc199357871)

[VEDLEGG 34](#_Toc199357872)

[VEDLEGG A: [BESKRIVELSE AV OG KRAV TIL PRODUKSJONSANLEGG OG NETTANLEGG] 34](#_Toc199357873)

[[VEDLEGG B: INNTEKTSDELING – EKSEMPLER] 34](#_Toc199357874)

[VEDLEGG C: FREMDRIFTSPLAN 34](#_Toc199357875)

[VEDLEGG D: BANKGARANTI 34](#_Toc199357876)

[VEDLEGG E: MORSELSKAPSGARANTI 34](#_Toc199357877)

Investeringsstøtteavtale for havvind [UTKAST]

Denne avtalen ("**Avtalen**") er inngått den [DATO] mellom

1. Staten ved Energidepartementet ("**Staten**"); og
2. [Navn], org.nr. [●], [adresse] ("**Støttemottaker**")

(hver en "**Part**", samlet "**Partene**").

1. ALMINNELIGE BESTEMMELSER

# BAKGRUNN OG FORMÅL

Staten vil gjennom sin satsing på havvind bidra til industriutvikling, innovasjon og teknologiutvikling og økt utslippsfri kraftproduksjon til Norge. Som et skritt i utviklingen av havvind i Norge vil Staten bidra til finansieringen av en vindpark i arealet Utsira Nord, og tilknytning av denne til strømnettet på land.

Staten bidrar til finansieringen av Energianlegget gjennom en investeringsstøtteavtale som gir Støttemottaker økonomisk støtte til kostnader ved å etablere Energianlegget.

Avtalen regulerer forpliktelser og rettigheter knyttet til Etablering og drift av Energianlegget, og er basert på at Partene har følgende hovedforpliktelser og ansvar:

1. Støttemottaker skal Etablere, drive og eie Produksjonsanlegget og Nettanlegget i samsvar med Avtalen, Konsesjon og annet Regelverk;
2. Støttemottaker skal dekke alle kostnader forbundet med Etablering og drift av Produksjonsanlegget og Nettanlegget;
3. Staten skal betale Investeringsstøtte til Støttemottaker tilsvarende Støtteberettigede Investeringskostnader når Energianlegget er Ferdigstilt i samsvar med Avtalen og alle vilkår for betaling er oppfylt;
4. Støttemottaker skal disponere over og motta alle inntekter fra produsert elektrisk kraft fra Produksjonsanlegget; og
5. Støttemottaker skal, hvis Referanseprisen er høyere enn Terskelprisen, dele inntekter fra Avregnet Produksjon som overstiger Terskelprisen med Staten i samsvar med Avtalen.

Statens forpliktelser er uttømmende angitt i Avtalen, og Staten skal ikke ha forpliktelser, ansvar eller risiko knyttet til Etablering, drift eller eierskap av Energianlegget utover det som fremgår uttrykkelig av Avtalen.

Staten påtar seg ved Avtalen tidsrisikoen for konsesjonsprosessen etter Havenergilova og Energiloven, forsinket tilgang til nettkapasitet i Tilknytningspunktet, og Force Majeure.

For øvrig skal Energianlegget Etableres og drives for Støttemottakers regning og risiko, som om Støttemottaker hadde Etablert og drevet Energianlegget uten Avtalen.

Stortinget har i stortingsvedtak 385 av 19. desember 2024 samtykket i at Departementet kan inngå forpliktelser om støtte til flytende havvind i Vestavind F og Vestavind B.

Avtalen innebærer at Staten yter statsstøtte til Støttemottaker i henhold til EØS-avtalen. Støtten ble godkjent av EFTAs overvåkningsorgan (ESA) som lovlig statsstøtte ved avgjørelse 15. april 2025 (ESAs referanse 067/25/COL).

# DEFINISJONER

**"Avregnet Produksjon"** betyr den mengden elektrisk kraft fra Produksjonsanlegget som innmates i Tilknytningspunktet i løpet av en Avregningsperiode, som nærmere beskrevet i punkt [2020];

**"Avregningsperiode"** betyr den til enhver tid korteste tidsperioden som i henhold til Regelverk benyttes for avregning av innmatet elektrisk kraft i Tilknytningspunktet;

**"Bakenforliggende Eierendring"** betyr at en Opprinnelig Bakenforliggende Eier ikke opprettholder direkte eller indirekte eierskap i og innflytelse over Støttemottaker som minst tilsvarer eierskapet i og innflytelsen over Støttemottaker på datoen for denne Avtalen;

**"Dag"** betyr løpende kalenderdag;

**"Departementet"** betyr Energidepartementet;

**"Detaljplan"** betyr detaljplan for utbygging og drift av Produksjonsanlegg og Nettanlegg etter Havenergilova;

**"Eier"** betyr en fysisk eller juridisk person som er aksjeeier (aksjonær) eller selskapsdeltaker eller på annen måte har en direkte eierinteresse i Støttemottaker eller i en juridisk person som direkte eller indirekte eier alle aksjene eller selskapsandelene i Støttemottaker;

**"Energianlegg"** betyr Produksjonsanlegg og Nettanlegg samlet;

**"Energiloven"** betyr lov om produksjon, omforming, overføring, omsetning, fordeling og bruk av energi m.m. (LOV-1990-06-29-50) med senere endringer og, med mindre annet fremgår, tilhørende forskrifter;

**"Etablere"** eller **"Etablering"** betyr prosjektering, anskaffelser, tilvirkning, installasjon og Ferdigstillelse av Energianlegget;

**"Fastholdelsesbot"** betyr en konvensjonalbot på NOK 2 000 000 000 (to milliarder norske kroner), som nærmere beskrevet i punkt [26.2];

**"Ferdigstillelse"** betyr ferdigstillelse av Energianlegget, som nærmere beskrevet i punkt [17];

**"Force Majeure"** betyr en hendelse utenfor en Parts kontroll som ikke med rimelighet kunne vært tatt i betraktning på tidspunktet for inngåelsen av Avtalen og som heller ikke med rimelighet kan unngås eller overvinnes følgene av;

**"Forretningshemmelighet"** betyr opplysninger som er hemmelige, herunder i den forstand at opplysningene ikke som helhet eller slik de er satt sammen eller ordnet er allment kjent eller lett tilgjengelig, har kommersiell verdi fordi de er hemmelige og som innehaveren har truffet rimelige tiltak for å holde hemmelige;

**"Fremdriftsplan"** betyr den fremdriftsplanen for Etablering av Energianlegget med milepæler og frister som er inntatt i Vedlegg C;

**"Havenergilova"** betyr lov om fornybar energiproduksjon til havs (LOV-2010-06-04-21) med senere endringer og, med mindre annet fremgår, tilhørende forskrifter;

**"Installert Effekt"** betyr den samlede effekten angitt i MW som Produksjonsanlegget maksimalt kan produsere i henhold til vindturbinprodusentens oppgitte merkeytelse;

**"Investeringsbeslutning"** betyr endelig beslutning om utbygging av Energianlegget, som nærmere beskrevet i punkt [13];

**"Investeringsstøtte"** betyr det beløpet Staten skal betale til Støttemottaker, som nærmere beskrevet i punkt [18];

**"Konsesjon"** betyr tillatelse etter Havenergilova til å bygge, eie og drive Produksjonsanlegg og Nettanlegg;

**"Kontroll"** betyr at en fysisk eller juridisk person alene eller sammen med en juridisk person under dens Kontroll

1. eier så mange aksjer eller selskapsandeler at de representerer flertallet av stemmene i en juridisk person;
2. på grunnlag av avtale med en annen fysisk eller juridisk person har rett til å velge eller avsette et flertall av styremedlemmene i en juridisk person; eller
3. på annen måte har bestemmende innflytelse over en juridisk person, jf. lov om aksjeselskaper (LOV-1997-06-13-44) § 1‑3;

**"Langsiktig** **Kraftavtale"** betyr en avtale

1. på markedsmessige vilkår;
2. mellom Støttemottaker og en annen part;
3. med minst tre års varighet;
4. om fysisk eller finansiell leveranse av kraft;
5. som knytter seg til en forhåndsbestemt mengde eller andel av Avregnet Produksjon ; og
6. som innebærer at den prisen Støttemottaker reelt oppnår under avtalen, er forhåndsbestemt for avtalens varighet og dermed ikke følger eller varierer med de til enhver tid gjeldende prisene i kraftmarkedet;

**"Krav Til Positive Ringvirkninger"** betyr Støttemottakers innsendte planer for oppfyllelse av kriteriene til positive ringvirkninger som Støttemottaker er tildelt prosjektområde basert på i henhold til Havenergilova § 2-3, samt presiseringer og utdypinger av disse planene i søknad om Konsesjon og/eller søknad om konsesjon etter Energiloven, inntatt som bilag til Vedlegg A;

**"Maksimal Investeringsstøtte"** betyr NOK [●] ([●] norske kroner) per MW multiplisert med Installert Effekt, oppad begrenset til 500 MW i henhold til [15.2], som skal indeksreguleres i henhold til punkt [18.2];

**"MW"** betyr megawatt;

**"Måned"** betyr løpende kalendermåned;

**"Nettanlegg"** betyr nødvendige elektriske anlegg for overføring, herunder eventuell omforming, av elektrisk kraft fra Produksjonsanlegget til Tilknytningspunktet på land;

**"NOK"** betyr norske kroner;

**"NOK-øre"** betyr norske ører;

**"NVE"** betyr Norges vassdrags- og energidirektorat;

**"Opprinnelig Bakenforliggende Eier"** betyr følgende juridiske personer:

1. [●]; og
2. [●];

"**Overskytende Inntekter**" betyr produktet av (i) Avregnet Produksjon som ikke omfattes av Langsiktige Kraftavtaler og (ii) differansen mellom Referanseprisen og Terskelprisen;

**"Produksjonsanlegg"** betyr elektriske anlegg for produksjon av elektrisk kraft, inkludert internt kabelnett og øvrige anlegg for overføring av elektrisk kraft fra vindturbinene til Nettanlegget;

**"Prosjektkonsept"** betyr de beskrivelser og spesifikasjoner av Energianlegget som Støttemottaker er tildelt prosjektområde basert på i henhold til Havenergilova § 2-3, samt presiseringer og utdypinger av disse beskrivelsene og spesifikasjonene i søknad om Konsesjon og/eller søknaden om konsesjon etter Energiloven, som nærmere beskrevet i Vedlegg A;

**"Prosjektregnskap"** betyr et separat prosjektregnskap over alle Støttemottakers Støtteberettigede Investeringskostnader, som nærmere beskrevet i punkt [18.4];

**"Referansepris"** betyr for et kalenderår et gjennomsnitt av Spotpriser i det aktuelle kalenderåret vektet basert på Avregnet Produksjon som er fastsatt til Spotpris, som nærmere beskrevet i punkt [23.3];

**"Regelverk"** betyr alle relevante lover, forskrifter, enkeltvedtak, pålegg, vilkår og andre krav og forpliktelser av offentligrettslig karakter, herunder også krav og pålegg fra Systemansvarlig;

**"Spotmarkedsoperatør"** betyr operatør av regulert markedsplass etter Energiloven § 4-5 eller 4-5 a for omsetning av elektrisk kraft med fysisk levering i det budområdet hvor Tilknytningspunktet er lokalisert. Ved flere operatører av slik regulert markedsplass er Spotmarkedsoperatøren den operatøren med høyest årlig omsetning i Norge, for tiden Nord Pool AS;

**"Spotpris"** betyr prisen i NOK-øre/kWh publisert av Spotmarkedsoperatør for en Spotprisperiode i det budområdet hvor Tilknytningspunktet til enhver tid er lokalisert;

**"Spotprisperiode"** betyr den til enhver tid korteste tidsoppløsning i døgnmarkedet for elektrisk kraft for fysisk levering påfølgende Dag (day-ahead). Ved inngåelsen av Avtalen er tidsoppløsningen på [●];

**"Støtteberettigede Investeringskostnader"** betyr Støttemottakers faktiske og nødvendige kostnader til Etablering av Energianlegget i samsvar med Avtalen som gir grunnlag for Investeringsstøtte, som nærmere beskrevet i punkt [18.3];

**"Systemansvarlig"** betyr den juridiske personen som til enhver tid er meddelt konsesjon for å utøve systemansvaret i det norske kraftsystemet etter Energiloven § 6-1 og Havenergilova § 7-1;

**"Terskelpris"** betyr

1. i perioden [fra 2030]: NOK[-øre] [beløp]/kWh [NVEs høypris-estimat for gjennomsnittlig årlig pris i prisområdet NO2 for perioden pluss 25 prosent];
2. i perioden [fra 2035]: NOK[-øre] [beløp]/kWh [NVEs høypris-estimat for gjennomsnittlig årlig pris i prisområdet NO2 for perioden pluss 25 prosent]; og
3. i perioden [fra 2040]: NOK[-øre] [beløp]/kWh [NVEs høypris-estimat for gjennomsnittlig årlig pris i prisområdet NO2 for perioden pluss 25 prosent],[[1]](#footnote-2)

som skal indeksreguleres 1. januar hvert år i henhold til Statistisk Sentralbyrås konsumprisindeks (KPI);

**"Tilknyttet Part"** betyr

1. enhver Eier; og
2. enhver fysisk eller juridisk person som har Kontroll, er under Kontroll av eller er under felles Kontroll med en Eier;

**"Tilknytningspunkt"** betyr det punktet hvor Nettanlegget er sammenkoblet med transmisjonsnettet på land, og elektrisk kraft fra Produksjonsanlegget innmates;

**"Virkedag"** betyr alle Dager unntatt lørdager og søndager, samt offentlige helge- og høytidsdager i Norge.

# AVTALEDOKUMENTER OG TOLKNINGSREGLER

## Avtaledokumenter

Avtalen består av disse avtalevilkårene og følgende vedlegg med bilag:

* Vedlegg A: Beskrivelse av og krav til Produksjonsanlegg og Nettanlegg
* [Vedlegg B: Inntektsdeling – eksempler]
* Vedlegg C: Fremdriftsplan
* Vedlegg D: Morselskapsgaranti
* Vedlegg E: Bankgaranti

## Tolkningsregler

Ved motstrid mellom bestemmelser i avtaledokumentene skal dokumentene gis prioritet i denne rekkefølgen:

1. Disse avtalevilkårene;
2. Vedlegg B;
3. Vedlegg C;
4. Vedlegg D;
5. Vedlegg E; og
6. Vedlegg A.

# REPRESENTANTER

## Partenes representanter

Representanter for Partene ved inngåelsen av Avtalen er:

1. Staten

Navn: [●]

Stilling: [●]

Postadresse: Postboks 8148 Dep, 0033 Oslo

E-postadresse: [●]

Telefon: [●]

1. Støttemottaker

Navn: [●]

Stilling: [●]

Postadresse: [●]

E-postadresse: [●]

Telefon: [●]

En Part kan endre sin egen representant eller oppnevne en stedfortreder ved å sende skriftlig varsel til den annen Part senest 14 Dager før endringen trer i kraft.

## Delegasjon på Statens side

Staten kan gi fullmakt til et statlig organ eller selskap til å forestå utbetaling av Investeringsstøtte og motta betalinger, eller på annen måte representere Staten i anledning Avtalen.

Staten skal informere Støttemottaker skriftlig om fullmakter etter dette punkt [4.2], og om hva fullmakten gjelder. Det samme gjelder ved senere endringer i eller tilbaketrekning av fullmakter.

## Rettslig kompetanse

Partenes representanter og stedfortredere i henhold til punkt [4.1] skal ha kompetanse til å opptre på vegne av den respektive Parten i alle saker som gjelder Avtalen.

Representant for Staten i henhold til punkt [4.2] skal ha kompetanse til å opptre på vegne av Staten i saker som gjelder Avtalen i samsvar med den aktuelle fullmakten.

En Part kan ikke bygge rett på annet grunnlag enn de fullmaktene som er beskrevet i dette punkt [4], eller på fullmakter fra den annen Part som er skriftlig tilbakekalt.

En Part kan heller ikke bygge rett på utsagn, handlinger eller unnlatelser som innebærer overskridelse av de fullmakter som den annen Part har gitt i henhold til dette punkt [4].

# VARSLER, KRAV OG MELDINGER

## Varsler, krav og meldinger mellom Partene

Alle varsler, krav og meldinger knyttet til Avtalen skal sendes skriftlig til den annen Part for å kunne gjøres gjeldende.

Som skriftlig regnes både brev sendt med post og e-post, til henholdsvis postadresse eller e-postadresse som angitt i punkt [4.1] eller senere endret etter skriftlig varsel i henhold til bestemmelsen.

## Til representanter eller fullmektiger for Staten

Dersom Staten har gitt særskilt fullmakt i henhold til punkt [4.2], skal krav, varsler og meldinger sendes skriftlig til rette vedkommende i henhold til fullmakten.

Dersom Støttemottaker er i tvil om hvem som er rett adressat, skal det sendes samtidig kopi til Statens representant som angitt i punkt [4.1] eller senere endret etter skriftlig varsel i henhold til bestemmelsen.

## Unnlatelse av å utøve rettigheter

En Parts unnlatelse av å utøve sine rettigheter etter Avtalen skal ikke anses som et avkall på rettigheten eller på annen måte begrense adgangen til å gjøre rettigheten gjeldende.

1. GENERELLE PRINSIPPER OG RAMMEBETINGELSER

# KONSESJON OG KONSESJONSPROSESS

## Konsesjonsprosess

I Fremdriftsplanen er tidsfristene for henholdsvis Investeringsbeslutning og Ferdigstillelse fastsatt med henvisning til tidspunktet for Departementets konsesjonsvedtak. Dette innebærer at fristene for de aktuelle milepælene følger direkte av tidspunktene for nevnte vedtak.

I tillegg kan Støttemottaker i henhold til punkt [16.4] kreve fristjustering dersom Støttemottaker kan godtgjøre at Etableringen av Energianlegget ikke kan gjennomføres i henhold til fristene i Fremdriftsplanen på grunn av Force Majeure, manglende nettkapasitet i Tilknytningspunktet eller enkelte andre forhold knyttet til konsesjonsprosessen som Staten har påtatt seg tidsrisikoen for i henhold til punkt [16.3]. For øvrig har Støttemottaker tidsrisikoen, også for offentligrettslige forhold og tillatelser utover de som er uttømmende angitt i punkt [16.3], i tråd med Avtalens alminnelige regler i henhold til punkt [7.3].

Støttemottakers kostnader knyttet til forhold som Staten har påtatt seg tidsrisikoen for, herunder at Staten bruker lengre tid enn Støttemottaker har forutsatt, gir ikke grunnlag for endringer i Investeringsstøtte, annen form for økonomisk kompensasjon eller andre endringer i Avtalen.

## Konsesjon

Avtalen legger ingen føringer for Departementets adgang til å tildele eller ikke tildele Konsesjon til Støttemottaker, eller for Departementets adgang til å stille vilkår for Konsesjon.

Støttemottaker er etter Avtalen forpliktet til å Etablere, drive og eie Energianlegget i samsvar med Konsesjonen og de vilkårene som måtte stilles for denne.

Dersom Støttemottaker får endelig avslag på søknad om Konsesjon, fritas begge Parter for sine forpliktelser og Avtalen bortfaller.

Ingen av Partene kan i en slik situasjon rette krav mot den annen Part, verken for pådratte kostnader eller for tap som følge av at Energianlegget ikke blir realisert.

Det foregående gjelder tilsvarende for konsesjon til nødvendige nettanlegg etter Energiloven.

# GENERELLE RAMMEBETINGELSER

## Lovgivnings- og forvaltningsmyndighet

Avtalen legger ingen føringer for Statens lovgivnings- eller forvaltningsmyndighet eller utøvelsen av disse.

Endringer i Regelverk gir ikke grunnlag for endringer i Investeringsstøtte, annen form for økonomisk kompensasjon eller andre endringer i Avtalen.

## Skatter og avgifter

Avtalen legger ingen føringer for Statens beskatningsrett eller utøvelsen av denne. Dette innebærer blant annet at Avtalen ikke skal legge noen føringer på Statens adgang til å endre gjeldende skatte- og avgiftsregelverk.

Endringer i skatte- og avgiftsregelverk gir ikke grunnlag for endringer i Investeringsstøtte, annen form for økonomisk kompensasjon eller andre endringer i Avtalen.

## Tillatelser og samtykker

Støttemottaker er ansvarlig for alle tillatelser og samtykker som er nødvendig for å Etablere, drive og eie Energianlegget. Støttemottaker skal sørge for å:

1. Etablere Energianlegget i overensstemmelse med gjeldende Regelverk, og Energianlegget skal til enhver tid tilfredsstille det samme;
2. innhente og opprettholde alle tillatelser, både offentlig- og privatrettslige, som er påkrevd for å Etablere, drive og eie Energianlegget; og
3. oppfylle og overholde alle offentligrettslige pålegg forbundet med å Etablere, drive og eie Energianlegget.

Med de unntak som er uttømmende angitt i punkt [16.3] og punkt [6.1] knyttet til konsesjonsprosessen, er mangler, forsinkelser eller vilkår knyttet til tillatelser og samtykker fra offentlige eller private aktører Støttemottakers risiko, og gir ikke krav på justering av Fremdriftsplanen. Eventuelle merkostnader gir ikke grunnlag for endringer i Investeringsstøtte, annen form for økonomisk kompensasjon eller andre endringer i Avtalen.

Det foregående gjelder tilsvarende ved endringer, omgjøring eller tilbaketrekning av tillatelser og samtykker.

## Andre subsidier og støttemekanismer

Støttemottaker kan ikke uten skriftlig forhåndssamtykke fra Staten motta annen statsstøtte til Etablering eller drift av Energianlegget enn Investeringsstøtten som følger av denne Avtalen.

# BETALING AV SKATTER OG AVGIFTER

Støttemottaker er ansvarlig for innbetaling av merverdiavgift og andre skatter og avgifter knyttet til Etablering, drift og eierskap av Energianlegget og virksomhet for øvrig.

Skatte- og avgiftskrav skal betales rettidig av Støttemottaker i samsvar med det til enhver tid gjeldende Regelverk.

# HELSE, MILJØ, SOSIALE OG ETISKE FORHOLD

## Helse, miljø og sikkerhet (HMS)

Støttemottaker skal sørge for helse, miljø og sikkerhet (HMS) ivaretas og prioriteres høyt ved Etablering og drift av Energianlegget.

Støttemottaker skal ha en HMS-ledelse og en plan for sikkerhet, helse og arbeidsmiljø (SHA-plan) som minst samsvarer med alminnelig akseptert praksis for tilsvarende virksomheter. SHA-planen skal omhandle sikkerhet, helse og arbeidsmiljø, det ytre miljø og beredskap. Som et minimum skal krav i henhold til Regelverk overholdes i utformingen og etterlevelsen av SHA-planen.

Støttemottaker skal ha et risikobasert, dokumentert program for overvåkning, revisjoner og oppfølging av HMS. Støttemottaker skal også ha et system for registrering og oppfølging av avvik fra prosedyrer, spesifikasjoner, standarder og kontraktskrav, og treffe tiltak for å forebygge gjentakelse av avvik og evaluere effekten av tiltakene.

Støttemottaker skal ha et system for registrering og oppfølging av uønskede hendelser med korrigerende tiltak. Effekten av tiltakene skal evalueres.

## Etikk, samfunnsansvar og menneskerettigheter

Støttemottaker skal sørge for at Etablering og drift av Energianlegget skjer under forhold som minst er i samsvar med:

1. ILOs kjernekonvensjoner om prinsipper i arbeidslivet, dvs. (i) forbud mot barnearbeid (nr. 138 og nr. 182), (ii) forbud mot tvangsarbeid (nr. 29 og nr. 105), (iii) forbud mot diskriminering (nr. 100 og nr. 111), og (iv) forbud mot manglende respekt for fagorganisering og kollektive forhandlinger (nr. 87 og nr. 98); og
2. den til enhver tid gjeldende nasjonale lovgivning i landet virksomheten skjer, herunder regler om (i) lønns- og arbeidstidsbestemmelser, (ii) helse, miljø og sikkerhet, (iii) regulære ansettelsesforhold, inkludert arbeidsavtaler, og (iv) lovfestede forsikringer og sosiale ordninger.

Der nevnte internasjonale konvensjoner og nasjonal lovgivning omhandler samme tema, skal den høyeste standarden alltid gjelde.

Støttemottaker skal følge forpliktelsene som fremgår av lov om virksomheters åpenhet og arbeid med grunnleggende menneskerettigheter og anstendige arbeidsforhold (LOV-2021-06-18-99, åpenhetsloven), herunder overholde pliktene som fremgår av lovens § 4 og utføre aktsomhetsvurderinger i tråd med OECDs retningslinjer for flernasjonale selskaper. Dette innebærer at Støttemottaker blant annet skal ha egnede rutiner for å kartlegge, vurdere og håndtere faktiske og potensielle negative konsekvenser for grunnleggende menneskerettigheter og anstendige arbeidsforhold som Støttemottaker enten har forårsaket, bidratt til eller er direkte knyttet til gjennom leverandørkjeder eller forretningspartnere.

## Korrupsjon, hvitvasking og sanksjoner

Støttemottaker skal ha nulltoleranse for alle former for korrupsjon i både offentlig og privat sektor, herunder bestikkelser, tilretteleggingsbetalinger og utilbørlig påvirkningshandel, og følge alt relevant Regelverk i denne forbindelse. Dette innebærer blant annet at Støttemottaker aldri skal be om, gi, godta eller motta bestikkelser eller andre utilbørlige fordeler i anledning av utøvelsen av stilling, verv eller utføring av oppdrag, verken direkte eller indirekte, for seg selv eller andre.

Støttemottaker skal ikke direkte eller indirekte tilby gaver eller bekoste bevertning til leverandører og andre avtaleparter, herunder deres ansatte, representanter eller nærstående med disse. Nøkterne arbeidsmåltider med forretningsformål og gaver av ubetydelig verdi i forbindelse med foredrag eller lignende omfattes ikke.

Støttemottaker skal ikke ta del i noen form for hvitvasking av penger og skal påse at finansielle transaksjoner som Støttemottaker er involvert i ikke blir brukt til hvitvasking.

Støttemottaker skal følge alt relevant Regelverk vedrørende sanksjoner, eksportkontroll og lignende i Norge og EU, samt øvrig Regelverk støttemottaker er omfattet av (for eksempel i USA, Storbritannia eller FN). Herunder skal Støttemottaker ikke gjøre forretninger eller ha annen aktivitet med land, grupper, organisasjoner eller enkeltpersoner som er underlagt relevante sanksjoner.

Støttemottaker skal ha egnede rutiner for å sikre at en til enhver tid opptrer i tråd med relevant Regelverk som angitt i dette punkt [9.3].

## Leverandører, innleide og ansatte

Støttemottaker skal videreføre og sikre at kravene i punkt [9.1], [9.2] og [9.3] etterleves også hos Støttemottakers leverandører og deres underleverandører, egne ansatte og innleid personell, herunder gjennom nødvendige avtalekrav, retningslinjer og rutiner.

Støttemottaker skal sikre seg revisjonsadgang overfor, og ved behov utføre revisjoner av, sine leverandører og deres underleverandører for å verifisere at kravene overholdes.

## Informasjon og innsyn

Støttemottaker skal varsle Staten uten ugrunnet opphold etter å ha blitt klar over forhold i strid med kravene i dette punkt [9].

Støttemottaker skal på forespørsel gi Staten informasjon om og innsyn i alle forhold relatert til dette punkt [9], herunder i leverandørkontakter, leverandørforhold for øvrig og revisjonsrapporter, og oppfølgingen av disse.

# GARANTIER

## Krav om garanti

Støttemottaker skal stille garanti til fordel for Staten i henhold til dette punkt [10] som sikkerhet for oppfyllelsen av Støttemottakers forpliktelser etter Avtalen.[[2]](#footnote-3) Garantien skal dekke ethvert krav som Staten måtte ha mot Støttemottaker på grunnlag av Avtalen.

Samlet garantibeløp skal være NOK 2 000 000 000 (to milliarder norske kroner), hvorav minst NOK 1 000 000 000 (én milliard norske kroner) skal stilles som bankgaranti i henhold til punkt [10.2]. Det resterende garantibeløpet kan enten stilles som bankgaranti i henhold til punkt [10.2] eller som morselskapsgaranti i henhold til punkt [10.3].

Staten kan kreve at det for Støttemottakerens regning utstedes en "legal opinion" fra et anerkjent advokatfirma valgt av Staten som bekrefter at garantien er gyldig, bindende og kan tvangsfullbyrdes i Norge eller, dersom det er en utenlandsk garantist, at garantien er innenfor garantistens rettslige handleevne og riktig signert av garantisten, at norsk rett og verneting vil anerkjennes og at norsk dom kan tvangsfullbyrdes i garantistens jurisdiksjon uten noen ny vurdering av kravet. En garanti vil ikke ansees stilt eller fornyet før Staten har mottatt en, for Staten, tilfredsstillende "legal opinion".

## Bankgaranti

Bankgarantien skal være én påkravsgaranti i det vesentlige i samsvar med Vedlegg [E].

Garantien skal utstedes av en anerkjent norsk eller internasjonal bank innenfor EØS med en kredittrating tilsvarende minst A- (S&P/Fitch) eller A3 (Moody's).

Dersom bankens kredittrating faller under minstekravet skal Støttemottaker straks varsle Staten og innen 60 Dager stille en ny bankgaranti fra en bank som oppfyller kravet.

## Morselskapsgaranti

Morselskapsgarantien skal være én eller flere påkravsgarantier i det vesentlige i samsvar med Vedlegg [D]. Garantibeløpet angitt i punkt [10.1] kan oppfylles med inntil maksimalt tre separate morselskapsgarantier.

En morselskapsgaranti skal utstedes av en Opprinnelig Bakenforliggende Eier eller et selskap Kontrollert av en Opprinnelig Bakenforliggende Eier som:

1. har en kredittrating tilsvarende minst BBB- (S&P), BBB- (Fitch) eller Baa3 (Moody's); eller
2. har en bokført egenkapital tilsvarende minst NOK 20 000 000 000 (tjue milliarder norske kroner) i henhold til siste reviderte årsregnskap.

Dersom garantistens kredittrating eller egenkapital faller under minstekravet, skal Støttemottaker straks varsle Staten og innen 60 Dager stille en ny morselskapsgaranti fra et selskap som oppfyller kravene eller en bankgaranti i henhold til punkt [10.2].

## Varighet

Både bankgarantien og morselskapsgarantien skal være i kraft frem til 12 Måneder etter fristen for Ferdigstillelse i henhold til Fremdriftsplanen.

Dersom Energianlegget ikke er Ferdigstilt når det gjenstår 12 Måneder av garantienes varighet, skal Støttemottaker innen 60 dager forlenge garantiene med det antall Måneder som er nødvendig for at garantiene skal være i kraft frem til 12 Måneder etter forventet tidspunkt for Ferdigstillelse. Dersom Energianlegget fortsatt ikke er Ferdigstilt når det gjenstår 12 Måneder av de forlengende garantienes varighet, skal Støttemottaker forlenge garantiene ytterligere, og om nødvendig flere ganger, slik at garantiene alltid er i kraft frem til 12 Måneder etter forventet tidspunkt for Ferdigstillelse.

Støttemottakers forpliktelse til å forlenge garantiene gjelder uansett årsak til at Energianlegget ikke er Ferdigstilt og uavhengig av om Støttemottaker har krav på justering av Fremdriftsplanen i henhold til punkt [16.4], jf. punkt [16.3].

Staten skal frigi garantiene innen seks Måneder etter Staten har betalt Investeringsstøtten, forutsatt at Staten på det tidspunktet ikke har uoppgjorte krav mot Støttemottaker. Dersom det foreligger uoppgjorte krav, skal disse innfris før garantiene frigis.

## Fellesregler

Garantiene skal være underlagt norsk rett og tvisteløsning i samsvar med Avtalens regler.

Støttemottaker kan erstatte eller fornye en garanti stilt i medhold av dette punkt [10] med en annen garanti som oppfyller vilkårene. Dersom en garanti skal erstattes med en annen, skal Staten frigi den erstattede garantien når Staten har mottatt den nye garantien med all relevant støttedokumentasjon samt bevis på at den nye garantien er blitt effektiv.

Krav om garanti etter Avtalen gjelder uavhengig av eventuelle krav om garanti stilt i medhold av Havenergilova.

1. UTVIKLING

# PROSJEKTERING

## Prosjektering

Støttemottaker skal prosjektere Energianlegget i samsvar med Avtalen og relevant Regelverk.

Relevante forhold som er identifisert i den prosjektspesifikke konsekvensutredningen eller følger av Konsesjonen eller konsesjon etter Energiloven skal hensyntas i den videre prosjekteringen.

Prosjekteringen skal være utført på en fagmessig og aktsom måte i samsvar med anerkjente normer og standarder for prosjektering av sammenlignbare energianlegg til havs.

Energianlegget skal være prosjektert for en teknisk levetid på minst 30 år.

## Prosjektkonsept

Energianlegget skal prosjekteres innenfor rammene av og i samsvar med Støttemottakers Prosjektkonsept, med mindre annet følger av relevant Regelverk.

Vesentlige avvik fra eller endring av forutsetningene for Prosjektkonseptet krever skriftlig samtykke fra Staten. Samtykke skal ikke nektes såfremt Støttemottaker kan godtgjøre at endringen, etter Statens skjønn, er saklig begrunnet for å oppnå kostnadsbesparelser eller forbedringer, mer effektiv prosjektgjennomføring eller ivaretakelse av samfunns- eller miljøhensyn.

Avvik og endringer som krever samtykke etter dette punkt [11.2] skal meddeles Staten uten ugrunnet opphold etter at Støttemottaker ble klar over de forholdene som begrunner endringen.

Etter at Detaljplan og detaljplan etter Energiloven er godkjent, kreves det ikke samtykke etter dette punkt [11.2] for avvik og endringer fra Prosjektkonseptet.

## Krav til Positive Ringvirkninger

Energianlegget skal prosjekteres innenfor rammene av og i samsvar med Krav Til Positive Ringvirkninger, med mindre annet følger av relevant Regelverk.

Ethvert avvik fra eller endring av forutsetningene for planer og tiltak for positive ringvirkninger inntatt som bilag [●] til [●] til Vedlegg A, krever skriftlig samtykke fra Staten. Slikt samtykke kan bare påregnes hvis endringen, etter Statens skjønn, fremmer samfunns- eller miljøhensyn, eller i særlige tilfeller.

Avvik og endringer som krever samtykke etter dette punkt [11.3] skal meddeles Staten uten ugrunnet opphold etter at Støttemottaker ble klar over de forholdene som begrunner endringen.

# KONSESJONSSØKNAD OG DETALJPLAN

## Konsesjonssøknad

Støttemottaker skal ha utarbeidet og sendt til Departementet søknad om Konsesjon, som er i samsvar med kravene i Havenergilova, og søknad om konsesjon for Nettanlegg etter Energiloven, som er i samsvar med kravene i Energiloven.

## Detaljplan

Støttemottaker skal utarbeide og sende til NVE en Detaljplan og en detaljplan etter Energiloven.

Detaljplanene skal være i samsvar med kravene i Havenergilova og Energiloven, og sendes innen den fristen som er fastsatt i Fremdriftsplanen.

# INVESTERINGSBESLUTNING

Investeringsbeslutning for utbygging av Energianlegget skal treffes av Støttemottakers kompetente styrende organer og være endelig og uten forbehold.

Investeringsbeslutning skal treffes innen den fristen som er fastsatt i Fremdriftsplanen.

Før Investeringsbeslutning etter Avtalen kan treffes, skal Støttemottaker ha sikret finansieringen av Energianlegget som følger:

1. Støttemottaker skal være sikret tilgang til en egenkapital på minst 20 % av budsjetterte investeringskostnader for Energianlegget i form av (i) innbetalt egenkapital i Støttemottaker, og/eller (ii) bindende tilsagn uten forbehold om forpliktet egenkapitalbidrag i Støttemottaker fra en eller flere Eiere eller selskap som har Kontroll over en Eier; og
2. Det skal foreligge lånetilsagn på de resterende deler av budsjetterte investeringskostnader for Energianlegget. Lånetilsagn skal være bindende, men kan inneholde sedvanlige forbehold. Lån fra eksterne långivere skal være kredittgodkjent eller tilsvarende, mens aksjonærlån og konserninterne lån skal være styregodkjent (eller godkjent av tilsvarende organ).

I tillegg skal Støttemottaker ha inngått avtaler om tilvirkning og leveranse av vindturbiner, understell/fundamenter, transformator, eksportkabler og andre kabler, samt installasjon av de foran nevnte deler av Energianlegget. Avtalene skal være rettslig bindende, men kan inneholde sedvanlige forbehold.

Støttemottaker skal skriftlig orientere Staten om at Investeringsbeslutning er truffet, og på forespørsel dokumentere at kravene i dette punkt [13] er oppfylt.

# INFORMASJON OG RAPPORTERING

## Rapportering

I perioden frem til Investeringsbeslutning skal Støttemottaker hver sjette Måned utarbeide og oversende til Staten en rapport om status og fremdrift i prosjektet, herunder om kontraktsstrategi og inngåelse av større leverandørkontrakter. Rapporten skal sendes senest 30. juni og 31. desember i det aktuelle år.

Leverandørkontrakter som i henhold til punkt [13] fjerde avsnitt skal foreligge ved Investeringsbeslutning, skal i denne forbindelse anses som større leverandørkontrakter.

Struktur, format og innhold for rapporten skal avklares med Staten, som kan stille krav om justeringer og tilpasninger.

## Varsling om forsinkelse

Støttemottaker skal uten ugrunnet opphold varsle Staten dersom det er grunn til å anta at Etableringen av Energianlegget ikke kan utføres i samsvar med Fremdriftsplanen.

Varselet skal så langt som mulig angi:

1. årsaken til forsinkelsen,
2. varigheten av forsinkelsen,
3. hvilke tiltak som er eller vil bli iverksatt for å unngå, innhente eller begrense forsinkelsen,
4. når Energianlegget forventes Ferdigstilt med de tiltak Støttemottaker iverksetter.

Støttemottaker skal iverksette hensiktsmessige tiltak for å avhjelpe forsinkelsen.

Krav om fristjustering i henhold til punkt [16.3] må fremsettes i henhold til punkt [16.4].

1. UTBYGGING

# PRODUKSJONSANLEGG OG NETTANLEGG

## Tilvirkning og installasjon

Støttemottaker skal tilvirke og installere Energianlegget i samsvar med Avtalen, Konsesjon, konsesjon etter Energiloven, godkjente detaljplaner og relevant Regelverk.

Energianlegget skal tilvirkes og installeres på en fagmessig og aktsom måte i samsvar med anerkjente normer og standarder for sammenlignbare energianlegg til havs, og i samsvar med krav til prosjektering etter punkt [11].

## Krav til Installert Effekt

Installert Effekt skal være 500 MW eller så nært 500 MW som mulig gitt den vindturbinstørrelse Støttemottaker benytter, men ikke høyere enn 500 MW.[[3]](#footnote-4)

## Nettilknytning på land

Støttemottaker er ansvarlig for all kommunikasjon, avtaler og tillatelser med både offentlige myndigheter, private grunneiere og andre som er nødvendig for å sikre nettilknytning av Nettanlegget i Tilknytningspunktet, herunder konsesjon etter Energiloven, nødvendige avklaringer med Systemansvarlig og andre netteiere og betaling av anleggsbidrag.

## Fremdrift og Ferdigstillelse

Energianlegget skal tilvirkes, installeres og Ferdigstilles i samsvar med Fremdriftsplanen.

1. FREMDRIFT OG FERDIGSTILLELSE

# FRISTER OG FRISTJUSTERING

## Frister

Energianlegget skal Etableres i samsvar med Fremdriftsplanen.

Følgende milepæler i Fremdriftsplanen har dagbotbelagte frister:

1. Investeringsbeslutning i henhold til punkt [13]; og
2. Ferdigstillelse i henhold til punkt [17].

## Frister som følger konsesjonsprosessen

Tidsfristen for milepælene Investeringsbeslutning og Ferdigstillelse i Fremdriftsplanen følger tidspunktet for Departementets vedtak om Konsesjon og konsesjon etter Energiloven.

Dette innebærer at fristene for de aktuelle milepælene automatisk justeres i forhold til tidspunktet for Departementets vedtak, uten at Støttemottaker trenger å kreve fristjustering.

## Grunnlag for fristjustering

Støttemottaker kan kreve fristjustering dersom det godtgjøres at Etableringen av Energianlegget ikke kan gjennomføres i henhold til fristene i Fremdriftsplanen på grunn av:

1. Force Majeure;
2. At godkjenning av Detaljplan eller detaljplan etter Energiloven ikke foreligger innen tre Måneder før fristen i Fremdriftsplanen for Investeringsbeslutning i henhold til punkt [13], forutsatt at søknad om godkjenning er innsendt innen fristen i Fremdriftsplanen og Støttemottaker ikke kan lastes for utsettelsen;
3. Behandling av klage på vedtak om Konsesjon eller godkjenning av Detaljplan, eller vedtak om konsesjon eller godkjenning av detaljplan etter Energiloven; eller
4. At det ikke gis tilgang til nettkapasitet i Tilknytningspunktet innen fristen for Ferdigstillelse i Fremdriftsplanen og Støttemottaker ikke kan lastes for utsettelsen.

Støttemottaker har ikke krav på fristjustering på grunnlag av andre forhold enn de som er uttrykkelig nevnt i dette punkt [16.3].

## Krav om fristjustering

Krav om fristjustering skal fremsettes uten ugrunnet opphold etter at Støttemottaker ble eller burde blitt klar over de forholdene som begrunner kravet. Dersom Støttemottaker ikke i tide varsler og fremsetter krav om fristjustering, tapes retten til å gjøre kravet gjeldende.

Staten skal gi skriftlig tilbakemelding innen rimelig tid etter mottak av et krav om fristjustering. Tilbakemeldingen skal angi om kravet aksepteres eller ikke. Staten vil vurdere forholdet og virkningen på fremdriften på grunnlag av Støttemottakers skriftlige dokumentasjon.

Fristjusteringer skal svare til den virkning på fremdriften det aktuelle forhold har forårsaket, der det blant annet tas hensyn eventuell forskyvning av utførelsen til en for Støttemottaker ugunstigere eller gunstigere årstid.

Dersom kravet ikke aksepteres, skal det fremgå hvilke innsigelser Staten har, herunder innsigelser mot grunnlaget for kravet, innsigelser om at kravet er varslet for sent, innsigelser mot kravets omfang, eller andre innsigelser.

Dersom Partene er enige om en justering av milepæler, skal dette nedfelles skriftlig.

## Forsinkelse

Det foreligger en forsinkelse dersom en milepæl ikke nås innen den fristen som er fastsatt i Fremdriftsplanen, med eventuell justering i henhold til punkt [16.4], jf. punkt [16.3].

Det anses også å foreligge en forsinkelse dersom innsendte detaljplaner ikke er i samsvar med kravene i Avtalen eller på andre måter er klart mangelfulle. Det foregående omfatter ikke behov for presisering eller supplering av søknaden, retting av mindre feil og lignende som ledd i ordinære saksbehandlingsprosesser.

Virkningene av forsinkelse ved dagbotbelagte milepæler er regulert i punkt [24] og [26].

# FERIGSTILLELSE

## Ferdigstillelse

Energianlegget anses Ferdigstilt etter Avtalen når følgende vilkår er oppfylt:

1. Nettanlegget er installert og tilkoblet både Produksjonsanlegget og Tilknytningspunktet;
2. Vindturbiner med en Installert Effekt på minst 95 % av det laveste av kravet i punkt [15.2] og tillatt samlet effekt i henhold til Konsesjonen, er installert og har produsert elektrisk kraft som er levert i Tilknytningspunktet; og
3. Nettanlegget og de delene av Produksjonsanlegget som er beskrevet i bokstav (b) er klare for ordinær drift (uten hensyn til eventuelle gjenstående garantitester eller andre forhold knyttet til leverandørkontrakter).

Støttemottaker skal oppnevne en kompetent og uavhengig sakkyndig tredjepart til å verifisere og bekrefte i en rapport at vilkårene i bokstav (a) til (c) ovenfor er oppfylt. Rapporten skal oversendes Staten.

Ferdigstillelse etter Avtalen anses inntrådt første Virkedag etter at Staten har mottatt rapporten fra den oppnevnte sakkyndige tredjeparten.

## Informasjon og Rapportering

I perioden fra Investeringsbeslutning til Ferdigstillelse skal Støttemottaker hver sjette Måned utarbeide og oversende til Staten en rapport om status og fremdrift i prosjektet. Rapporten skal sendes senest 30. juni og 31. desember i det aktuelle år.

Struktur, format og innhold for rapporten skal avklares med Staten, som kan stille krav om justeringer og tilpasninger.

Støttemottakers plikt til å varsle om forsinkelser i henhold til punkt [14.2] gjelder også i perioden fra Investeringsbeslutning til Ferdigstillelse.

1. INVESTERINGSSTØTTE

# INVESTERINGSSTØTTE

## Grunnlag for Investeringsstøtte

Staten skal yte Investeringsstøtte til Støttemottaker basert på Støttemottakers Støtteberettigede Investeringskostnader, som beskrevet i dette punkt [18].

## Maksimal Investeringsstøtte

Investeringsstøtte fra Staten er begrenset til Maksimal Investeringsstøtte.

Maksimal Investeringsstøtte skal indeksreguleres én gang i henhold til Statistisk Sentralbyrås konsumprisindeks (KPI). Indeksreguleringen skal baseres på endringer i KPI i perioden fra 1. januar 2025 til den Måneden Ferdigstillelse oppnås i samsvar med punkt [17].

## Støtteberettigede Investeringskostnader

### Faktiske og nødvendige kostnader

Støtteberettigede Investeringskostnader er begrenset til Støttemottakers faktiske og nødvendige kostnader knyttet til Etablering av Energianlegget i samsvar med Avtalen.

Vurderingen av hva som er en nødvendig kostnad, skal ta utgangspunkt i hva som etter en forsvarlig og fornuftig vurdering fremstår som nødvendig på det tidspunktet kostnaden pådras.

Kostnader som går utover det som er nødvendig, kvalifiserer ikke som Støtteberettigede Investeringskostnader.

### Andre kostnader

Støtteberettigede Investeringskostnader omfatter ikke kostnader til øvrige investeringer, vedlikehold og drift av Energianlegget etter Ferdigstillelse. Dersom Støttemottaker har en kostnad som både knytter seg til Etablering av Energianlegget og til øvrige investeringer, vedlikehold eller drift av Energianlegget etter Ferdigstillelse, skal kun den andelen av kostnaden som knytter seg til Etableringen av Energianlegget anses som Støtteberettigede Investeringskostnader.

Støtteberettigede Investeringskostnader omfatter ikke kostnader til bruk av grunn, anlegg eller infrastruktur som Støttemottaker allerede eier, leier eller på annet grunnlag disponerer, med mindre slik rett er ervervet eller utvidet utelukkende for Etablering av Energianlegget. Det samme gjelder Støttemottakers eventuelle immaterielle rettigheter.

### Merverdiavgift

Støtteberettigede Investeringskostnader skal beregnes eksklusive merverdiavgift.

## Prosjektregnskap

Støttemottaker skal føre Prosjektregnskap i samsvar med lover og forskrifter, god regnskapsskikk og bestemmelsene i Avtalen.

Prosjektregnskapet skal underlegges revisjon av et anerkjent revisjonsfirma.

Revisor skal skriftlig bekrefte ovenfor Staten at regnskapet er komplett og korrekt, og at alle kostnader som er belastet Prosjektregnskapet er Støtteberettigede Investeringskostnader i samsvar med Avtalen.

Staten og Riksrevisjonen skal ha adgang til å gjennomføre revisjon av Prosjektregnskapet.

## Betaling av Investeringsstøtte

Støttemottaker kan kreve betaling av Investeringsstøtte fra Staten tilsvarende Støttemottakers Støtteberettigede Investeringskostnader når:

1. Energianlegget er Ferdigstilt; og
2. Staten har mottatt revisorgodkjent Prosjektregnskap fra Støttemottaker.

Kravet på betaling av Investeringsstøtte skal fremsettes som faktura. Fakturaen skal inneholde alle nødvendige betalingsdetaljer. Nærmere detaljer om fakturering, herunder teknisk løsning og format, skal avklares med Staten før Ferdigstillelse.

Utstedelse av faktura innebærer at Støttemottaker bekrefter at alle vilkår for betaling av Investeringsstøtte under Avtalen er oppfylt.

Betaling skal skje innen 90 Dager etter mottak av faktura fra Støttemottaker.

Betaling skal skje i NOK til en norsk bankkonto eller bankkonto i en bank i en annen EØS-stat som disponeres av Støttemottaker.

Ved betaling til en bankkonto i en annen EØS-stat skal Støttemottaker dekke alle kostnader eller gebyrer til slik overføring. Støttemottaker bærer risikoen for eventuelle forsinkelser som oppstår som følge av at betaling til en bankkonto i en annen EØS-stat.

Dersom en Part oppdager feil ved beregning eller betaling av Investeringsstøtte, skal den annen Part varsles uten ugrunnet opphold.

## Innsyn

Støttemottaker skal på forespørsel gi Staten fullt innsyn i alle underlagsdata som har betydning for betaling av Investeringsstøtte etter Avtalen.

Informasjon som etter Støttemottakers vurdering er Forretningshemmeligheter, skal identifiseres særskilt. Staten skal håndtere slik informasjon på en betryggende måte og holde den hemmelig i samsvar med relevante bestemmelser i offentleglova (LOV-2006-05-19-16) og forvaltningsloven (LOV-1967-02-10).

## Tilbakebetaling av Investeringsstøtte

Dersom Støttemottaker har mottatt Investeringsstøtte utover hva Støttemottaker er berettiget til etter Avtalen, kan Staten kreve det uberettigede beløpet tilbakebetalt.

1. DRIFT

# DRIFT AV ENERGIANLEGGET

## Drift og vedlikehold

Støttemottaker skal drive Energianlegget i samsvar med Avtalen, Konsesjon, konsesjon etter Energiloven og annet Regelverk.

Støttemottaker skal tilstrebe kontinuerlig drift, høy driftsregularitet og stabile leveranser av elektrisk kraft.

Støttemottaker skal løpende utføre vedlikehold, reparasjoner og nødvendige utskiftninger slik at Energianlegget kan drives gjennom hele Konsesjonens varighet.

Støttemottaker skal ikke redusere, begrense eller tilpasse driften av Energianlegget for å begrense inntektsdeling med Staten i henhold til punkt [23].

## Produksjon av elektrisk kraft

Støttemottaker er forpliktet til å produsere elektrisk kraft fra Produksjonsanlegget, hensyntatt rådende værforhold, sikker og forsvarlig drift og behov for planlagt eller ikke planlagt vedlikehold av Energianlegget.

Det foregående er ikke til hinder for deltakelse i intradag- og balansemarkedene, og innebærer heller ikke en forpliktelse til å produsere i strid med eventuelle pålegg fra Systemansvarlig om nedregulering eller andre tilpasninger av produksjonen, eller til å produsere dersom Støttemottaker kan dokumentere at produksjon er ulønnsomt.

## Levering av elektrisk kraft

All elektrisk kraft som produseres fra Produksjonsanlegget, med unntak av kraft som medgår til drift av Energianlegget, skal leveres løpende i Tilknytningspunktet med mindre Staten har gitt samtykke til annet.

Levering av elektrisk kraft til forsyning av innretninger for petroleumsvirksomhet, annen alternativ levering eller utnyttelse av elektrisk kraft fra Produksjonsanlegget eller midlertidig lagring av produsert elektrisk kraft fra Produksjonsanlegget for levering på et senere tidspunkt, krever skriftlig forhåndssamtykke fra Staten.

Staten kan stille vilkår for samtykke etter dette punkt [19.3], herunder også om nødvendige tilpasninger i Avtalen.

# MÅLING OG AVREGNING

Produsert elektrisk kraft fra Produksjonsanlegget skal måles og avregnes i Tilknytningspunktet for hver enkelt Avregningsperiode.

Støttemottaker skal sørge for etablering av målepunkt for måling av innmatet elektrisk kraft i Tilknytningspunktet, og skal sørge for nødvendig avlesning, kontroll, vedlikehold, utskiftning og oppgradering av måleutstyr i henhold til de til enhver tid gjeldende krav i Regelverk.

# SALG AV PRODUSERT KRAFT

## Salgsinntekter

Støttemottaker skal for egen regning og risiko selge elektrisk kraft fra Produksjonsanlegget, og motta inntektene fra slikt salg.

Kraften kan omsettes på en regulert markedsplass, selges bilateralt eller forbrukes av Støttemottaker eller Tilknyttede Parter.

## Balansekostnader

Støttemottaker skal, selv eller ved en tredjepart, være balanseansvarlig overfor avregningsansvarlig etter Energiloven § 4-3 for den kraften som produseres i Produksjonsanlegget og leveres i Tilknytningspunktet.

## Avledede produkter eller sertifikater

Støttemottaker er ansvarlig for salg av eventuelle opprinnelsesgarantier og andre nåværende eller fremtidige sertifikater eller produkter avledet fra produksjon av elektrisk kraft fra Produksjonsanlegget.

Alle inntekter og eventuelle kostnader knyttet til slike avledede sertifikater eller produkter skal tilfalle og eventuelle kostnader dekkes av Støttemottaker.

# INFORMASJON OG RAPPORTERING

## Rapportering

Støttemottaker skal årlig utarbeide og oversende til Staten en rapport om driften av Energianlegget.

Rapporten skal inneholde en oversikt over planlagt vedlikehold for det påfølgende året. Støttemottaker skal varsle Staten uten ugrunnet opphold ved vesentlige endringer i vedlikeholdsplanen.

Struktur, format og innhold for rapporten skal avklares med Staten, og Staten kan stille krav om justeringer og tilpasninger.

## Varsling om driftsproblemer

Støttemottaker skal varsle Staten uten ugrunnet opphold om uforutsette hendelser som vesentlig påvirker driften av Produksjonsanlegget eller Nettanlegget.

1. MEKANISME FOR INNTEKTSDELING VED HØYE KRAFTPRISER

# INNTEKTSDELING

## Inntektsdeling ved høye kraftpriser

Ved høye kraftpriser over lengre tid skal Støttemottaker dele en andel av inntektene fra Energianlegget med Staten, som beskrevet i dette punkt [23].

## Grunnlag for inntektsdeling

Hvis Referanseprisen er høyere enn Terskelprisen i et kalenderår, skal Støttemottakers Overskytende Inntekter det året deles med 50 % til Staten og 50 % til Støttemottaker. Referanseprisen fastsettes i henhold til punkt [23.3].

## Referansepris

Referanseprisen skal fastsettes som en årlig pris basert på et gjennomsnitt av Spotpriser i det aktuelle kalenderåret, vektet basert på Avregnet Produksjon (produksjonsvektet gjennomsnittspris) som er fastsatt til Spotpris, etter følgende formel:

Referansepris i kalenderår *i*

Spotpris i Avregningsperiode

Avregnet Produksjon fastsatt til Spotpris i Avregningsperiode

Avregningsperiode

Antall Avregningsperioder i kalenderår *i*

Avregnet Produksjon som ikke omfattes av Langsiktige Kraftavtaler skal anses fastsatt til Spotpris. Avregnet Produksjon som omfattes av Langsiktige Kraftavtaler inngår ikke i beregningen av Referanseprisen.

Året Ferdigstillelse oppnås begynner beregningen av Referanseprisen ved Ferdigstillelse, og året inntektsdelingsperioden opphører i henhold til punkt [23.7] avsluttes beregningen av Referanseprisen på opphørstidspunktet.

Dersom Spotprisperiodene og Avregningsperiodene har samme varighet, skal Spotprisen for hver enkelt Spotprisperiode vektes med Avregnet Produksjon i hver enkelt tilhørende Avregningsperiode. Dersom Spotprisperiodene og Avregningsperiodene har ulik varighet, for eksempel ved at Avregningsperioden er kortere enn Spotprisperioden, skal Spotprisen for hver enkelt Spotprisperiode vektes med samlet Avregnet Produksjon i den samme tidsperioden.

## Beregning og rapportering

Støttemottaker skal årlig og etterskuddsvis beregne om det er grunnlag for inntektsdeling med Staten.

Støttemottaker skal innen 31. januar hvert år utarbeide og sende til Staten en rapport med beregning av inntektsdeling for foregående kalenderår.

Rapporten skal inneholde en oversikt over Støttemottakers inntekter foregående kalenderår som skal deles med Staten i henhold til Avtalen, og all relevant og nødvendig informasjon for at Staten skal kunne ettergå og på selvstendig grunnlag kontrollere om beregningen er riktig, herunder:

1. Referansepris for kalenderåret;
2. Terskelpris for kalenderåret;
3. Alle Spotpriser i kalenderåret;
4. Avregnet Produksjon i hver enkelt Avregningsperiode;
5. Avregnet Produksjon i hver enkelt Avregningsperiode omfattet av Langsiktige Kraftavtaler;
6. Samlet Avregnet Produksjon for kalenderåret;
7. Samlet Avregnet Produksjon for kalenderåret omfattet av Langsiktige Kraftavtaler; og
8. Informasjon om Støttemottakers Langsiktige Kraftavtaler som gir Staten grunnlag for å kontrollere om vilkårene i definisjonen i punkt [2] er oppfylt.

Struktur, format og innhold for rapporten skal avklares med Staten, og Staten kan stille krav om justeringer og tilpasninger.

## Betaling

Inntektene som Støttemottaker skal dele med Staten i henhold til dette punkt [23], skal betales til Staten innen fristen for inngivelse av rapporten i henhold til punkt [23.4].

Nærmere detaljer om hvordan slik betaling skal gjennomføres, skal avklares med Staten.

Dersom en Part oppdager feil ved beregning eller betaling av inntektene som Støttemottaker skal dele med Staten, skal den annen Part varsles uten ugrunnet opphold.

Dersom Staten har mottatt mindre inntekter enn hva Staten er berettiget til etter Avtalen, kan Staten kreve det manglende beløpet betalt [med tillegg av forsinkelsesrenter i henhold til punkt [27] fra betalingstidspunktet fastsatt i første avsnitt til betaling finner sted].

## Innsynsrett

Støttemottaker skal på forespørsel gi Staten fullt innsyn i alle beregninger og underlagsdata som har betydning for beregningen av inntektsdeling etter Avtalen.

Informasjon som etter Støttemottakers vurdering er Forretningshemmeligheter, skal identifiseres særskilt. Staten skal håndtere slik informasjon på en betryggende måte og holde den hemmelig i samsvar med relevante bestemmelser i offentleglova (LOV‑2006‑05‑19‑16) og forvaltningsloven (LOV-1967-02-10).

## Inntektsdelingsperiode

Støttemottakers plikt til inntektsdeling med Staten etter dette punkt [23] gjelder fra Ferdigstillelse og i 15 år.

1. AVTALEBRUDD

# FORSINKELSE

## Dagbot

### Forsinket oppfyllelse av dagbotbelagte milepæler

Ved forsinkelse i forhold til dagbotbelagte milepæler skal Støttemottaker svare dagbot til Staten.

Med unntak av det som er fastsatt i punkt [24.1.2], påløper dagbot fra første Dag etter dato for milepælen. Dagboten løper og akkumuleres frem til og med den datoen hvor milepælen nås.

### Henstandsperiode for Ferdigstillelse

Ved forsinket Ferdigstillelse løper det en henstandsperiode på 730 Dager fra dato for milepælen for Ferdigstillelse, slik at dagbot først løper fra den 731. Dagen etter dato for milepælen.

### Sats

Dagboten utgjør NOK 1 000 000 (én million norske kroner) per Dag og er den samme for alle dagbotbelagte milepæler.

Dagbot beregnes særskilt for den enkelte milepæl.

### Maksimal dagbot

Maksimal dagbot per milepæl er:

1. NOK 365 000 000 (trehundre og sekstifem millioner norske kroner) for milepælen for Investeringsbeslutning i henhold til punkt [13]; og
2. NOK 730 000 000 (syvhundre og tretti millioner norske kroner) for milepælen for Ferdigstillelse i henhold til punkt [17.1].

Maksimal samlet dagbot etter Avtalen er NOK 1 095 000 000 (én milliard og nittifem millioner norske kroner).

### Bortfall

Dersom Ferdigstillelse oppnås innen utløpet av henstandsperioden i henhold til punkt [24.1.2], hensyntatt eventuell fristjustering i henhold til punkt [16.5], bortfaller Statens rett til dagbot for forsinkelse ved tidligere dagbotbelagte milepæler.

### Forfall

Påløpt og akkumulert dagbot forfaller til betaling ved Ferdigstillelse. Ved heving på grunn av forsinkelse i henhold til punkt [26.2] uten oppnådd Ferdigstillelse, skal Støttemottaker betale Fastholdelsesbot i stedet for dagbot.

# AVTALEBRUDD

## Reduksjon og tilbakebetaling av Investeringsstøtte

Ved avtalebrudd fra Støttemottaker som ikke bringes i orden innen 30 Dager etter skriftlig varsel, kan Staten redusere betalingen av Investeringsstøtte i henhold til punkt [18.5] eller kreve tilbakebetalt allerede utbetalt Investeringsstøtte.

Reduksjon og krav om tilbakebetaling av Investeringsstøtte skal være forholdsmessig ut fra avtalebruddets art, varighet og alvorlighet.

Med unntak for avtalebrudd som skyldes forsettlige, grovt uaktsomme eller klart illojale forhold, skal:

1. krav om tilbakebetaling av Investeringsstøtte etter dette punkt [25.1] ikke overstige 2,5 % av Maksimal Investeringsstøtte per år; og
2. reduksjon og tilbakebetaling av Investeringsstøtte etter dette punkt [25.1] samlet ikke overstige 10 % av Maksimal Investeringsstøtte.

Uavhengig av om Staten har besluttet eller vurderer å redusere betalingen av Investeringsstøtte etter dette punkt [25.1] kan Staten under enhver omstendighet tilbakeholde utbetalingen av Investeringsstøtte så lenge Støttemottaker er i avtalebrudd.

# HEVING

## Vesentlig avtalebrudd

En Part kan heve Avtalen dersom det foreligger vesentlig avtalebrudd fra den annen Part, eller det er klart at slikt vesentlig avtalebrudd vil inntre. Erklæring om heving skal gis skriftlig.

Før heving kan erklæres skal det gis skriftlig varsel til den annen Part med en rimelig frist til å rette forholdet.

Staten kan i tillegg heve Avtalen som fastsatt nedenfor i punkt [26.2] og punkt [26.3].

## Manglende oppfyllelse og forsinkelse

Staten kan heve Avtalen dersom Støttemottaker ikke bringer forholdet i orden innen 30 Dager etter skriftlig varsel dersom:

1. Støttemottaker erklærer at Energianlegget ikke vil bli Etablert;
2. det er klart ut fra Støttemottakers handlinger eller unnlatelser eller omstendighetene for øvrig at Energianlegget ikke vil bli Etablert;
3. det foreligger en forsinkelse i henhold til punkt [16.5] på minst 365 Dager for Investeringsbeslutning i henhold til punkt [13], eller det er klart at en slik forsinkelse vil oppstå; eller
4. det foreligger en forsinkelse i henhold til punkt [16.5] på minst 1 460 Dager for Ferdigstillelse i henhold til punkt [17] (inkludert henstandsperioden etter punkt [24.1.2]), eller det er klart at en slik forsinkelse vil oppstå.

Ved heving etter dette punkt [26.2] skal Støttemottaker betale Fastholdelsesboten, uten tillegg for eventuell påløpt dagbot.

Betaling av Fastholdelsesbot skal anses som fullt og endelig oppgjør for Støttemottakers forpliktelser ved heving etter dette punkt [26.2].

## Særskilte avtalebrudd

Staten kan heve Avtalen ved følgende avtalebrudd dersom Støttemottaker ikke bringer forholdet i orden innen 60 Dager etter skriftlig varsel ved:

1. Brudd på krav knyttet til helse, miljø, sosiale og etiske forhold i henhold til punkt [9]; og
2. Brudd på bestemmelsene om samtykke for overdragelser og endring av Kontroll i punkt [35].

Ved avgitt bank- eller morselskapsgaranti som ikke lenger tilfredsstiller kravene i punkt [10], kan Staten heve uten ytterligere varsel dersom Støttemottaker ikke bringer forholdet orden innen fristene angitt i punkt [10].

I tillegg kan Staten heve Avtalen uten forutgående varsel dersom Støttemottaker blir insolvent eller konkurs, innstiller sine betalinger eller søker eller åpner gjeldsforhandling eller rekonstruksjon.

## Virkninger av heving

Heving er uten betydning for krav som er oppstått til og med hevingstidspunktet, herunder krav på dagbot og Fastholdelsesbot og krav om tilbakebetaling av Investeringsstøtte.

Krav som foreligger på hevingstidspunktet og krav som springer ut av hevingen forfaller umiddelbart til betaling.

# FORSINKET BETALING

Ved forsinket betaling påløperforsinkelsesrente etter forsinkelsesrenteloven (LOV‑1976‑12‑17‑100).

Betalingsmislighold som utgjør vesentlig avtalebrudd gir rett til heving i henhold til punkt [26.1].

Det foregående gjelder for alle betalingsforpliktelser etter Avtalen.

# ANSVARSBEGRENSNING

Ingen av Partene skal ha ansvar for den annen Parts indirekte tap, med mindre tapet skyldes forsettlige, grovt uaktsomme eller klart illojale forhold.

Indirekte tap omfatter, men er ikke begrenset til, tapt, minsket eller bortfalt inntekt, fortjeneste og produksjon, tapt omdømme eller goodwill, tapte forretningsmuligheter, eller andre avledede eller tilfeldige tap.

1. FORCE MAJEURE

# FORCE MAJEURE

## Virkninger av Force Majeure

Det foreligger ikke avtalebrudd dersom Etablering eller drift av Energianlegget, eller oppfyllelse av andre forpliktelser etter Avtalen, hindres på grunn av Force Majeure.

Dersom Etableringen av Energianlegget hindres av Force Majeure, kan Støttemottaker kreve fristjustering i henhold til punkt [16.3]. Force Majeure gir ikke Støttemottaker krav på økt Investeringsstøtte, annen form for økonomisk kompensasjon eller andre endringer i Avtalen.

Hverken Støttemottaker eller Staten kan gjøre andre beføyelser eller krav gjeldende i anledning Force Majeure enn de som fremgår av dette punkt [29].

## Varsling og krav

I tilfelle av Force Majeure skal Støttemottaker uten ugrunnet opphold varsle Staten og iverksette hensiktsmessige tiltak for å begrense skadevirkningene av hindringen.

Tidskonsekvenser av Force Majeure skal varsles i samsvar med punkt [14.2].

Krav om fristjustering på grunn av Force Majeure skal fremsettes i samsvar med punkt [16.4].

1. ANSVAR OG FORSIKRINGER

# ANSVAR

Støttemottaker skal Etablere og drive Energianlegget for egen regning og risiko, med de unntak som følger uttrykkelig av Avtalen.

Støttemottaker er selv ansvarlig i henhold til alminnelige regler og Regelverk for eventuell skade på personer og eiendom, samt forurensning, knyttet til virksomheten.

# FORSIKRINGER

Støttemottaker skal sørge for at både Støttemottaker og dennes leverandører har slike forsikringer som følger av Regelverk eller er sedvanlige til dekning av skade på Energianlegget, utstyr og materialer.

Støttemottaker skal sørge for at både Støttemottaker og dennes leverandører har slike forsikringer som følger av Regelverk eller er sedvanlige til dekning av ansvar for skade på personer og eiendom, samt forurensning.

Staten kan på ethvert tidspunkt kreve å få dokumentert at kravene i dette punkt [31] er overholdt.

1. OVERFØRING AV NETTANLEGG

# RETT TIL OVERFØRING, VEDERLAG OG VILKÅR

## Rett til overføring av Nettanlegg

Dersom det etter Statens skjønn er nødvendig eller hensiktsmessig på grunn av Regelverk, herunder overholdelse av Norges internasjonale forpliktelser, kan Staten kreve at eiendomsrett og driftsansvar for hele eller deler av Nettanlegget overføres til Statnett SF eller en annen operatør som Staten utpeker.

Staten skal varsle Støttemottaker minst 12 Måneder før tidspunktet for overføringen av Nettanlegget ønskes gjennomført. Det skal gjennomføres en gjennomgang av Nettanlegget i forbindelse med overføringen i regi av Staten, hvor anleggets tilstand vil bli vurdert mot relevant Regelverk og beste industripraksis.

Støttemottaker er forpliktet til å yte slik medvirkning til overføring av Nettanlegget som er nødvendig for at overføringen kan gjennomføres, herunder ved å gi full tilgang til Nettanlegget og all informasjon av betydning for eierskap og drift av Nettanlegget.

## Ikke rett til vederlag

Støttemottaker har ikke rett til vederlag for overføring av Nettanlegg i henhold til punkt [32].

## Andre vilkår

Staten skal dekke Støttemottakers rimelige, nødvendige og direkte kostnader forårsaket av overføringen, herunder kostnader til:

1. Eventuelle tekniske endringer av Energianlegget;
2. Eventuell førtidig avslutning av kontrakter for drift og vedlikehold av Nettanlegget; og
3. Utarbeidelse av nødvendige transaksjonsdokumenter.

Fra tidspunktet for overføring av Nettanlegget overtar Statnett SF eller den utpekte operatøren samtidig ansvar og risiko knyttet til eierskap og drift av Nettanlegget som overføres, inkludert fremtidige fjerningsforpliktelser. Avtalen gjelder fra samme tidspunkt bare for Produksjonsanlegget.

Staten har rett til å få overført avsetninger til nedleggelse, fjerning og sanering av Nettanlegget som Støttemottaker har eller skulle ha foretatt i henhold til Konsesjon, konsesjon etter Energiloven eller annet Regelverk på overføringstidspunktet.

# KAPASITET OG TARIFFER ETTER OVERFØRING

## Kapasitet

Etter overføringen av Nettanlegget skal Støttemottaker fortsatt ha rett til å benytte Nettanlegget til overføring av elektrisk kraft fra Produksjonsanlegget til Tilknytningspunktet.

Støttemottakers rett til å benytte Nettanlegget er oppad begrenset til Installert Effekt.

Støttemottakers rett til å benytte Nettanlegget gjelder frem til utløpet av konsesjonsperioden for Produksjonsanlegget, inkludert eventuelle forlengelser av konsesjonsperioden.

## Tariffer

Etter overføringen av Nettanlegget skal Støttemottaker betale tariffer for bruk i henhold til Regelverk.

Dersom Regelverk innebærer at Støttemottaker må betale tariffer eller annet vederlag basert på investeringene i Nettanlegget som er overført vederlagsfritt i henhold til punkt [32.2], skal Staten kompensere Støttemottaker.

Dersom Regelverk medfører at Støttemottaker får lavere kostnader enn det Støttemottaker ville ha hatt om Nettanlegget ikke hadde blitt overført, skal Støttemottaker kompensere Staten.

Kompensasjonen skal fastsettes slik at Støttemottaker verken påføres høyere eller lavere kostnader enn det Støttemottaker ville ha hatt om Nettanlegget ikke hadde blitt overført.

Staten beslutter, etter forutgående konsultasjon med Støttemottaker, om kompensasjon skal foretas løpende for gjenværende del av Avtalens varighet eller fastsettes som et neddiskontert engangsbeløp.

Kompensasjon etter foregående avsnitt gjelder ikke tariffer eller annet vederlag knyttet til kostnader til drift (herunder nettap), vedlikehold eller reparasjoner av Nettanlegget. Slike tariffer eller andre vederlag skal dekkes fullt ut av Støttemottaker.

1. ANDRE BESTEMMELSER

# OFFENTLIGHET OG KONFIDENSIALITET

Avtalen og informasjon som utveksles mellom Partene i henhold til Avtalen skal være offentlig med mindre unntak fra offentlighet har hjemmel i offentleglova (LOV-2006-05-19-16).

Informasjon som gis til Staten og som etter Støttemottakers vurdering er Forretningshemmeligheter, skal identifiseres særskilt ved oversendelse.

Staten skal ikke ha taushetsplikt om forhold eller overfor aktører som Staten er forpliktet til å gi innsyn i eller overfor, i henhold til offentlighetslova (LOV-2006-05-19-16), forvaltningsloven (LOV-1967-02-10) eller annet Regelverk.

# OVERDRAGELSE, KONTROLL OG PANTSETTELSE

## Overdragelse

Staten kan overdra rettigheter og plikter etter Avtalen til et selskap, foretak, eller annen organisasjon som er heleid av Staten eller hvor Staten har Kontroll. Staten skal ved slik overdragelse forbli solidarisk ansvarlig for Statens plikter under Avtalen.

Støttemottaker kan ikke overdra rettigheter eller plikter etter Avtalen, Produksjonsanlegget eller Nettanlegget uten skriftlig forhåndssamtykke fra Staten, annet enn pengekrav mot Staten i henhold til punkt [35.4] nedenfor.

## Eierinteresser og Kontroll

### Endringer i eierskap eller Kontroll

Følgende endringer i direkte og indirekte eierskap i Støttemottaker krever skriftlig forhåndssamtykke fra Staten:

1. Enhver overdragelse av aksjer, selskapsandeler eller andre eierinteresser i Støttemottaker;
2. Enhver direkte eller indirekte overdragelse av aksjer, selskapsandeler eller andre eierinteresser som innebærer endring av Kontroll over en Eier; og
3. Enhver utstedelse eller innløsning av aksjer, selskapsandeler eller andre eierinteresser som omfatter bokstav (a) eller (b) over.

Det foregående gjelder uten hensyn til transaksjonsform, herunder ved aksjetransaksjon, fusjon, fisjon eller andre former for sammenslåinger eller delinger, emisjon, eller på annen måte.

Staten skal ikke uten rimelig grunn nekte å gi samtykke i henhold til bestemmelsen i dette punkt [35.2.1]. Det skal alltid anses som rimelig grunn dersom endringen etter Statens skjønn innebærer økt risiko knyttet til Støttemottakers oppfyllelse av forpliktelser etter Avtalen.

Staten kan stille vilkår for samtykke etter denne bestemmelsen.

Bestemmelsene i dette punkt [35.2.1] gjelder i hele Avtalens varighet, og suppleres av bestemmelsene i punkt [35.2.2] i perioden frem til oppnådd Ferdigstillelse. Ved motstrid mellom dette punkt [35.2.1] og punkt [35.2.2], går punkt [35.2.2] foran.

Det kreves ikke samtykke etter første avsnitt bokstav (b) ved overdragelse av aksjer notert på en regulert offentlig markedsplass (børs).

### Bakenforliggende Eierendring før Ferdigstillelse

Frem til oppnådd Ferdigstillelse krever enhver Bakenforliggende Eierendring skriftlig forhåndssamtykke fra Staten. Dette gjelder også en Bakenforliggende Eierendring som ikke medfører slik endring av Kontroll over Støttemottaker eller en Eier som krever samtykke etter punkt [35.2.1] over. Staten skal ikke uten rimelig grunn nekte å gi samtykke i henhold til bestemmelsen i dette punkt [35.2.2].

Det skal alltid anses som rimelig grunn dersom en Bakenforliggende Eierendring etter Statens skjønn (i) kan innebære risiko for at Støttemottakers forutsetninger for å Etablere Energianlegget i samsvar med Avtalen svekkes, eller (ii) på annen måte innebærer økt risiko knyttet til Støttemottakers oppfyllelse av forpliktelser etter Avtalen.

Det kreves ikke samtykke etter dette punkt [35.2.2] ved overdragelse av aksjer notert på en regulert offentlig markedsplass (børs) såfremt overdragelsen ikke innebærer endring av Kontroll over Støttemottaker eller en Eier.

Punkt [35.2.1] fjerde avsnitt gjelder tilsvarende for samtykke etter dette punkt [35.2.2].

## Avtaler og kontroll

Inngåelse og endringer av aksjonæravtaler og andre avtaler mellom Støttemottaker og/eller en og/eller flere Tilknyttede Parter som innebærer endring av Kontroll over en Eier eller Støttemottaker, krever skriftlig forhåndssamtykke fra Staten.[[4]](#footnote-5)

Punkt [35.2.1] tredje og fjerde avsnitt gjelder tilsvarende for samtykke etter dette punkt [35.3].

## Pantsettelse

Avtalen er ikke til hinder for pantsettelse av Konsesjon, innretninger, driftstilbehør, aksjer i Støttemottaker og annet i henhold til gjeldende Regelverk.

Støttemottaker kan også pantsette nåværende og fremtidige pengekrav mot Staten etter Avtalen, forutsatt at dette ikke innebærer noen begrensning av Statens motregningsrett.

# AVTALENS VARIGHET

Avtalen opphører 1. juli året etter inntektsdelingsperioden i punkt [23.7] utløper.

# ENDRINGER OG TILLEGG

Endringer og tillegg til Avtalen skal avtales skriftlig.

# LOVVALG OG TVISTELØSNING

Avtalen skal være underlagt og tolkes i samsvar med norsk rett.

Tvister som oppstår i forbindelse med eller som et resultat av Avtalen bør først søkes løst i minnelighet ved forhandlinger mellom Partene.

Tvister som Partene ikke lykkes å komme til enighet om, skal avgjøres ved de ordinære domstoler.

Verneting skal være Oslo tingrett.

VEDLEGG

# VEDLEGG A: [BESKRIVELSE AV OG KRAV TIL PRODUKSJONSANLEGG OG NETTANLEGG]

# [VEDLEGG B: INNTEKTSDELING – EKSEMPLER]

# VEDLEGG C: FREMDRIFTSPLAN

# VEDLEGG D: BANKGARANTI

# VEDLEGG E: MORSELSKAPSGARANTI

[Signaturside følger]

| Signaturside til Investeringsstøtteavtale for havvind [UTKAST] | | | |
| --- | --- | --- | --- |
|  |  |  |
| 1. Staten v/ Energidepartementet |  | 1. [NN] |
|  |  |  |
| Signatur: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | Signatur: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Navn: |  | Navn: |
| Dato: |  | Dato: |
|  |  |  |
| 1. [NN] |  | 1. [NN] |
|  |  |  |
| Signatur: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | Signatur: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Navn: |  | Navn: |
| Dato: |  | Dato: |
|  |  |  |

Vedlegg A: [Beskrivelse av og krav til Produksjonsanlegg og Nettanlegg]

[se eget dokument]

[Vedlegg B: Inntektsdeling – eksempler]

[se eget dokument]

Vedlegg C: Fremdriftsplan

[Se eget dokument]

Vedlegg D: Morselskapsgaranti

[Se eget dokument]

Vedlegg E: Bankgaranti

[Se eget dokument]

1. Basert på oppsettet i NVEs siste langsiktige kraftmarkedsanalyse med estimater for 2030, 2035, 2040 og 2050. Dersom NVE-analysen på tilsvarende måte har estimater for intervaller når Departementet fastsetter Terskelprisen, vil Terskelprisen også være basert på disse intervallene. For eksempel vil beregningen i utgangspunktet være basert på estimatet for 2030, årlig justert for inflasjon frem til 2035, og deretter basert på estimatet for 2035, og så videre for hele varigheten av inntektsdelingsmekanismen i punkt [23]. Dersom NVEs periodeangivelser endres i den langsiktige kraftmarkedsanalysen som vil ligge til grunn for inntektsdelingsmekanismen, vil det gjøres tilsvarende endringer her. [↑](#footnote-ref-2)
2. Garantiene skal foreligge og være i kraft ved avtaleinngåelse. [↑](#footnote-ref-3)
3. For eksempel, ved vindturbinstørrelse på 15 MW skal Installert Effekt være 495 MW, ved vindturbinstørrelse på 17 MW skal Installert Effekt være 493 MW og ved vindturbinstørrelse på 20 MW skal Installert Effekt være 500 MW. [↑](#footnote-ref-4)
4. Aksjonæravtaler og/eller andre samarbeidsavtaler forutsettes fremlagt i søknad om tildeling av prosjektområde. Dersom det er gjort endringer som ikke er oversendt Departementet, forutsettes oppdaterte avtaler fremlagt før avtaleinngåelse. Senere endringer vil være gjenstand for samtykkekrav. [↑](#footnote-ref-5)